Document ID: 32003L0013

Komisijas Direktīva 2003/13/EK
(2003. gada 10. februāris),
ar ko groza Direktīvu 96/5/EK par apstrādātu graudaugu pārtiku un bērnu pārtiku zīdaiņiem un maziem bērniem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 89/398/EEK (1989. gada 3. maijs) par dalībvalstu tiesību aktu tuvināšanu attiecībā uz īpašas diētas pārtikas produktiem [1], kurā jaunākie grozījumi izdarīti ar Eiropas Parlamenta un Padomes Direktīvu 1999/41/EK [2], jo īpaši tās 4. panta 1. punktu,
ņemot vērā Pārtikas zinātniskās komitejas atzinumu,
tā kā:
(1) Komisijas Direktīvas 96/5/EK [3], kurā jaunākie grozījumi izdarīti ar Direktīvu 1999/39/EK [4], 6. pants nosaka, ka apstrādātu graudaugu pārtika un bērnu pārtika nedrīkst saturēt jebkādas vielas tādos daudzumos, kuri var apdraudēt zīdaiņu un mazu bērnu veselību.
(2) Pamatojoties uz Pārtikas zinātniskās komitejas 1997. gada 19. septembra un 1998. gada 4. jūnija atzinumu, Direktīva 96/5/EK nosaka, ka kāda konkrētā pesticīda vispārējais maksimālais atlieku līmenis apstrādātu graudaugu pārtikā un bērnu pārtikā nedrīkst pārsniegt 0,01 mg/kg.
(3) Neliela pesticīdu vai pesticīdu metabolītu skaita gadījumā pat maksimālais pieļaujamais atlieku daudzums, vissliktākajā gadījumā, zīdaiņiem un maziem bērniem var pārsniegt pieļaujamo dienas devu. Tas attiecas uz pesticīdiem vai pesticīdu metabolītiem ar pieļaujamo dienas devu līdz 0,0005 mg/kg svara.
(4) Direktīva 96/5/EEK nosaka principus pesticīdu lietošanas aizliegšanai tādu lauksaimniecības produktu ražošanā, kuri paredzēti apstrādātu graudaugu pārtikai un bērnu pārtikai. Attiecīgos pesticīdus iekļauj Direktīvas 96/5/EK VIII pielikuma sarakstā. Tomēr šis aizliegums negarantē, ka produktos nav pesticīdu, jo daži pesticīdi piesārņo apkārtējo vidi, un to atliekas var tikt konstatētas minētajos produktos.
(5) Zīdaiņu un mazu bērnu veselības labākai aizsardzībai jāpiemēro papildu prasība analizēt produkta izcelsmi.
(6) Lielākā daļa pesticīdu ar pieļaujamās dienas devas skaitlisko vērtību līdz 0,0005 mg/kg svara Kopienā jau ir aizliegti vai tiks aizliegti no 2003. gada jūlija. Aizliegtie pesticīdi nedrīkst būt nosakāmi apstrādātu graudaugu pārtikā un bērnu pārtikā ar visprogresīvākajām analīzes metodēm. Tomēr daži pesticīdi sadalās ļoti lēni un joprojām piesārņo apkārtējo vidi. Tie var atrasties apstrādātu graudaugu pārtikā un bērnu pārtikā pat tad, ja nav lietoti. Kontroles nolūkā jāizmanto saskaņota pieeja.
(7) Līdz Komisijas lēmumam par to, vai pesticīdi atbilst drošuma prasībām 5. pantā Padomes Direktīvā 91/414/EEK (1991. gada 15. jūlijs) par augu aizsardzības līdzekļu laišanu tirgū [5], kurā jaunākie grozījumi izdarīti ar Komisijas Direktīvu 2003/5/EK [6], turpmāka atļauto pesticīdu lietošana ir atļauta, ja to atliekas nepārsniedz maksimālos pieļaujamos šajā direktīvā noteiktos līmeņus. Pesticīdu atlieku maksimālos pieļaujamos līmeņus nosaka tā, lai zīdaiņi un mazi bērni tiem pieļaujamās dienas devas skaitliskās vērtības nepārsniegtu pat vissliktākajā gadījumā.
(8) Attiecīgi jāgroza Direktīva 96/5/EK.
(9) Šajā direktīvā paredzētie pasākumi saskan ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO DIREKTĪVU.
1. pants
Direktīvu 96/5/EK groza šādi:
1. Direktīvas 6. pantu groza šādi:
- minētā panta 1. punktu aizstāj ar šādu punktu:
"1. Apstrādātu graudaugu pārtika un bērnu pārtika nedrīkst saturēt jebkādas vielas tādos daudzumos, kuri varētu kaitēt zīdaiņu un mazu bērnu veselībai. Vajadzīgie maksimālie pieļaujamie līmeņi vielām, kuras nav minētas 2. un 3. punktā, tiks noteikti nekavējoties."
- minētā panta 3. punktu aizstāj ar šādu punktu:
"3. a) VIII pielikumā minētos pesticīdus nedrīkst izmantot lauksaimniecības produktos, kuri paredzēti apstrādātu graudaugu pārtikas un bērnu pārtikas ražošanai. Tomēr kontroles nolūkos:
i) uzskata, ka VIII pielikuma 1. tabulā minētie pesticīdi nav lietoti, ja to atlieku līmenis nepārsniedz 0,003 mg/kg. Šādu līmeni uzskata par analītiskās metodes kvantitatīvo robežu un regulāri pārskata, ņemot vērā tehnikas attīstību;
ii) uzskata, ka VIII pielikuma 2. tabulā minētie pesticīdi nav lietoti, ja to atlieku līmenis nepārsniedz 0,003 mg/kg. Šo līmeni regulāri pārskata, ņemot vērā datus par apkārtējās vides piesārņojumu.
Šā punkta i) un ii) apakšpunktā minētos atlieku līmeņus piemēro produktiem, kuri ir gatavi lietošanai pārtikā vai atjaunoti saskaņā ar ražotāja noteikumiem.
b) Attiecībā uz VII pielikumā minētajiem pesticīdiem, par kuriem ir pieņemts lēmums neiekļaut to aktīvās vielas Direktīvas 91/414/EEK I pielikumā, attiecīgi ir jāgroza šīs Direktīvas VII un VIII pielikums."
2. Direktīvas VII pielikumu aizstāj ar šās direktīvas I pielikumu.
3. Direktīvas VIII pielikumu aizstāj ar šās direktīvas II pielikumu.
2. pants
1. Dalībvalstis atļauj tirdzniecību ar produktiem, kuri atbilst Direktīvas 96/5/EEK 6. panta 3. punkta prasībām, ne vēlāk par 2004. gada 6. martu.
2. Dalībvalstis aizliedz tirdzniecību ar produktiem, kuri neatbilst Direktīvas 96/5/EEK 6. panta 3. punkta prasībām, ne vēlāk par 2005. gada 6. martu.
3. pants
Dalībvalstīs stājas spēkā normatīvi un administratīvi akti, kas vajadzīgi, lai ne vēlāk par 2004. gada 6. martu nodrošinātu atbilstību šai direktīvai. Dalībvalstis par to tūlīt informē Komisiju.
Kad dalībvalstis pieņem šos noteikumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
4. pants
Šī direktīva stājas spēkā 20. dienā pēc tās publicēšanas Eiropas Savienības Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 2003. gada 10. februārī

Labels: 0
3
17